**ОБЯВЛЕНИЕ**

**Министерството на външните работи, на основание чл. 10а, ал. 2 от Закона за държавния служител и чл. 14, ал. 2 от Наредбата за провеждане на конкурсите и подбора при мобилност на**  **държавни служители /приета с ПМС № 304 от 03.12.2019 г., обн. ДВ, бр.97 от 10.12.2019 г., изм. и доп. ДВ, бр. 9 от 31.01.2020 г.**, **изм. и доп. ДВ бр.29 от 09.04.2021 г., в сила от 09.04.2021 г./, обявява конкурс за назначаване на държавен служител на свободна длъжност:**

**„Младши експерт”** – две щатни бройки**,**  отдел „Право на ЕС и процесуално представителство пред Съда на ЕС“ , дирекция „Международно право и право на ЕС”

**Описание на длъжността:**

Основната цел на длъжността е предоставяне на експертиза по въпроси на правото на Съюза от компетентността на Министерството на външните работи и подпомагане на процесуалните представители във връзка със защитата на правата и интересите на Република България по дела пред институцията Съд на Европейския съюз.

Лицето, назначено на тази длъжност, изготвя документи по въпроси на правото на Съюза от компетентността на министерството, работи по дела пред институцията Съд на Европейския съюз, включително с цел да съдейства на процесуалните представители при защитата на правата и интересите на Република България по дела, изготвя документи и извършва други дейности на основание Постановление № 85 на Министерския съвет от 17.04.2007 г. за координация по въпросите на Европейския съюз.

Съгласно Наредбата за заплатите на служителите в държавната администрация и Вътрешните правила за работна заплата, размерът на основното месечно възнаграждение  за длъжността „Младши експерт“  зависи от степента на основната месечна заплата,  съобразно признатия  професионален опит  на кандидата, като неговия  минимален размер е  както следва: за I степен – 1093 лв., за II степен -1131 лв., за III степен – 1170 лв.

**Минимални изисквания съгласно Класификатора на длъжностите в администрацията(КДА) и специфични изисквания, предвидени в нормативни актове за заемане на длъжността. Кандидатите следва:**

* Да са български граждани и да нямат друго гражданство освен на държава - членка на Европейския съюз, съгласно чл. 27, ал. 2, т.1 във вр. с ал. 1, т. 1 от Закона за дипломатическата служба;
* Да притежават завършено висше образование с образователно-квалификационна степен „магистър“ съгласно чл. 27, ал. 2, т.1 във вр. с ал. 1, т. 2 от Закона за дипломатическата служба в професионална област: право;
* Да владеят най-малко един чужд език съгласно чл. 27, ал. 2, т. 2 от Закона за дипломатическата служба;
* Да притежават компютърна грамотност – работа с Microsoft Office, съгласно чл. 27, ал. 2, т.1 във вр. с ал. 1, т. 4 от Закона за дипломатическата служба ;
* Да не страдат от хронично психическо заболяване съгласно чл. 27, ал. 2, т.1 във вр. с ал. 1, т. 5 от Закона за дипломатическата служба;
* Да отговарят на другите изисквания за заемане на държавна служба по чл. 7, ал. 1 и ал. 2 от Закона за държавния служител.

**Заповедта за назначаване на класирания на първо място кандидат ще бъде издадена в 14 дневен срок, след получаване на разрешение на достъп до съответното ниво на класифицирана информация.**

**Допълнителни изисквания въз основа на необходимите компетенции за заемане на длъжността:**

* Да притежават юридическа правоспособност;
* Да владеят един от следните езици: английски, френски, немски, испански език.

**Начин на провеждане на конкурса:**

1. **Първи етап:**
2. Решаване на тест.
3. **Втори етап:**

* Интервю.

**Правна уредба за подготовка :**

* Договор за Европейския съюз (Официален вестник на Европейския съюз, С 202 от 7.06.2016 г.);
* Договор за функционирането на Европейския съюз (Официален вестник на Европейския съюз, С 202 от 7.06.2016 г.);
* Харта на основните права на Европейския съюз (Официален вестник на Европейския съюз, С 202 от 7.06.2016 г.);
* Протокол (№3) относно Статута на Съда на Европейския съюз (Официален вестник на Европейския съюз C 202, 7.6.2016 г.), както е изменен последно с Регламент (ЕС, Евратом) 2019/629 на Европейския парламент и на Съвета от 17 април 2019 година (Официален вестник на Европейския съюз L 111 от 25.4.2019 г.);
* Процедурен правилник на Съда (Официален вестник на Европейския съюз, L 265 от 29.09.2012 г.), както е поправен на 14 юни 2018 г. (Официален вестник на Европейския съюз L 149, 14.6.2018 г.) и изменен последно на 6 декември 2019 г. (Официален вестник на Европейския съюз L 316, 6.12.2019 г.);
* Процедурен правилник на Общия съд (Официален вестник на Европейския съюз, L 105 от 23.04.2015 г.), както е поправен на 14 юни 2018 г. (Официален вестник на Европейския съюз L 149 от 14.06.2018 г.) и изменен последно на 11 юли 2018 г. (Официален вестник на Европейския съюз L 240, 11.7.2018 г.);
* Постановление № 85 на Министерския съвет от 17.04.2007 г. за координация по въпросите на Европейския съюз (обн. ДВ, [бр. 35](apis://Base=NORM&DocCode=5318608053&Type=201) от 27.04.2007 г., последно изменение обн. ДВ., бр.41 от 18.05.2021 г.).

**Необходими документи за участие в конкурса:**

1. Писмено заявление за участие в конкурса, съгласно Приложение № 3 към чл. 17, ал. 2 от Наредбата за провеждане на конкурсите и подбора при мобилност на държавни служители;
2. Декларация от кандидата, че е български гражданин и няма друго гражданство освен на държава-членка на Европейския съюз, както и за обстоятелствата, че е пълнолетен, не е поставен под запрещение, не е осъждан за умишлено престъпление от общ характер на лишаване от свобода и не е лишен по съответен ред от правото да заема определена длъжност;
3. Копия от документи за придобитата образователно-квалификационна степен, допълнителна квалификация и правоспособност, които се изискват за длъжността (документите, издадени в чужбина, следва да бъдат признати по реда на Наредбата за държавните изисквания за признаване на придобито висше образование и завършени периоди на обучение в чуждестранни висши училища (обн. ДВ, бр. 69 от 22.08.2000 г., посл. изм., обн. ДВ, бр.28 от 2019г.); ако дипломата на кандидата за придобито в Република България образование е вписана в Регистъра на завършилите студенти и докторанти, в заявлението се посочват номер, дата и издател на дипломата, а ако документът за признаване на придобитото в чужбина образование е вписан в регистрите за академично признаване на Националния център за информация и документация, в заявлението се посочват номер, дата и издател на документа за признаване, като копие на диплома не се прилага;
4. Копия от документи, удостоверяващи владеенето на чужди езици (степента „владеене” се доказва в съответствие с Наредба № 1 от 14.10.2013 г. за кариерното развитие на дипломатическите служители и ротацията на служителите в дипломатическата служба, изд. от Министъра на външните работи (обн. ДВ, бр. 92 от 22.10.2013 г.);
5. Оригинал и копие на удостоверение, издадено вследствие на извършен преглед в специализирано психиатрично заведение, че кандидатът не страда от хронично психическо заболяване (оригиналът на удостоверението ще бъде върнат на кандидата след сверяване на верността на съдържанието с копието на документа); удостоверението следва да бъде издадено не по-късно от 6 (шест) месеца преди датата на подаване на заявлението;
6. Декларация или сертификат за притежавани компютърни умения.

Необходимите документи за участие в конкурсасе подават лично или чрез пълномощник в Приемната на Министерството на външните работи, гр. София, ул. „Александър Жендов” № 2, от **15:30 до 16:30 ч.** или по електронен път на адрес: [kariera@mfa.bg](mailto:kariera@mfa.bg), като в този случай заявлението по чл. 17, ал. 2 и декларацията по т. 2 от необходимите документи за участие в конкурса, следва да бъдат подписани от кандидата с електронен подпис.

**Документите се подават в 14-дневен срок от публикуване на Обявлението за конкурса.**

Българските граждани, които са преминали срочна служба в доброволния резерв по чл. 59, ал. 1 от Закона за резерва на въоръжените сили на Република България, се ползват с предимство при кандидатстване за работа в държавната администрация при постигнати равни крайни резултати от проведената процедура.

Мястото за поставяне на Обявлението и обявяване на списъците и други съобщения във връзка с конкурса, е **Пропускът за посетители** на Министерството на външните работи, гр. София, ул. „Александър Жендов” № 2 и **интернет страницата** на МВнР**.**